ТР Президенты Р.Н. Миңнеханов катнашында,

ТР финанс министры Р.Р. Гайзатуллинның

18.04.2018 республика киңәшмәсендә

2018 елның 1 кварталында ТР берләштерелгән

бюджеты үтәлеше нәтиҗәләре һәм 2018 елга

бурычлары турында чыгышы.

Хөрмәтле Рөстәм Нургалиевич!

Хөрмәтле Алексей Валерьевич!

Хөрмәтле Владимир Николаевич

Хөрмәтле Президиум!

Хөрмәтле киңәшмәдә катнашучылар!

2018 елның 1 кварталында Татарстан Республикасының **берләштерелгән** бюджетының салым һәм салым булмаган керемнәре барлыгы 57,7 млрд. сум булды.

Салым һәм салым булмаган керемнәрнең структурасы слайдта китерелгән.

Мобилизацияләнгән керемнәре күләме буенча Татарстан элеккечә Россия Федерациясе субъектлары арасында бишенче урында тора. Шуның белән бергә агымдагы елның 1 кварталында үсеш темплары буенча республика барлык Россия Федерациясе һәм Идел буе федераль округы субъектлары буенча артка кала. Слайдлардан Сез артка калу гомумән керемнәргә, шулай ук табышка салымга, физик затларның керемнәренә салымга, акцизларга, салым булмаган керемнәргә кагылуын күрәсез.

**Республика** бюджеты 47,7 млрд. сумга үтәлде.

**Җирле бюджетларга** 10,0 млрд. сум мобилизацияләнде.

Чагыштырма авырлыгы 42% белән берләштерелгән бюджетның төп салымнары арасында әйдәп баручы урынны **табышка салым** алып тора. Өч ай эчендә аның кереме 24,2 млрд. сум тәшкил итте. Еллар буенча аналитика экранда китерелгән.

Киләсе слайд – икътисадый эшчәнлек төрләре буенча табышка салымның 1 кварталда бүленеше.

Татарстан Республикасы Финанс министрлыгытабышка салымның төп түләүләрен тәэмин итүче бер меңнән артык салым түләүчеләрне мониторинглауны дәвам итә.

Хисап чорында алардан 617 оешма 5,4 млрд. сумга үсеш тәэмин итте, 434 оешма (гомуми саннан 41 процент) түләүләрне 5,5 млрд. сумга киметте.

Салым буенча иң сизелерлек үсеш күрсәткән һәм керемнәрен шактый киметкән оешмалар экранда тәкъдим ителгән.

Эре салым түләүчеләрдән керемнәр үткән ел дәрәҗәсендә калды диярлек һәм 14,7 млрд. сум тәшкил итте. Шул ук вакытта 14 эре предприятие һәм кече нефть компанияләре 1,9 млрд. сумга уңай нәтиҗә күрсәтте, ә 12 предприятие түләүләрне шул ук суммага киметте.

Моннан тыш, эре компанияләрнең мәгълүматы буенча аерым компанияләрдә икенче кварталда үткән елның шул ук чорына карата 3,0 млрд. сумга салымның кимүе көтелә. Компанияләр исемлеге экранда китерелгән.

28 апрель – салым түләүчеләрнең әлеге елның 1 кварталы өчен хисапларын тапшыру вакыты. Фактик нәтиҗәләр нигезендә бу мәсьәлә буенча алга таба эш алып бару өчен безгә салым органнары, Икътисад министрлыгы, тармак министрлыклары, предприятиеләр белән табышка салым кимүен китереп чыгарган сәбәпләрне җентекләп анализларга кирәк.

Әһәмияте буенча бюджет кеременең киләсе чыганагы – ул **физик затларның кеременә салым**. Ул бюджет дәрәҗәләре арасында бүленүе белән үзенчәлекле. 1 квартал өчен республиканың берләштерелгән бюджетына салым барлыгы 16,8 млрд. сум күләмдә керде. Салым буенча керемнәр динамикасы уңай урнашты, 2017 ел күрсәткечләре белән чагыштырганда, үсеш темпы 11% тәшкил итте. Еллар буенча аналитика экранда тәкъдим ителгән.

Шуның белән бергә 8 муниципалитетта салым буенча керемнәр планлаштырылган дәрәҗәдән түбәнрәк булды. Кайбер муниципалитетларда бу түбәнәюне недоимканы каплап компенсацияләргә мөмкин. Салым буенча планлаштырылган күләмнәрдә керемнәрне тәэмин итү өчен ведомствоара комиссияләрдән эшне көчәйтүләрен сорыйм.

Муниципалитетлар өчен әһәмиятле булып **җир салымы** тора. Ул барлыгы 2,0 млрд. сум керде. Еллык планны үтәү 26 процент тәшкил итте. Шул ук вакытта аерым муниципалитетларда салым буенча кимү бар.

Кимү күрсәткән 21 регионның недоимка рәвешендә резервлары бар, аларны түләттерү керемнәрнең кимүен тулысынча компенсацияләргә мөмкинлек бирә. Аларны Сез экранда күрәсез.

**Бердәм керемгә салымнар** керемнәре республиканың тупланма бюджетында 2,1 млрд. сум тәшкил итте. Салымнарның керү динамикасы, гомумән алганда, шулай ук уңай.

Шул ук вакытта керемгә бердәм салым (вмененный) керемнәре кимү тенденциясе дәвам итә. 1 апрельгә кимү суммасы 17,6 млн. сум яисә 4% тәшкил итте. Керемнәр күп регионнарда кимеде, шул ук вакытта аларның кайберләрендә керемнәр кимүне недоимка озата бара, аның күләме исә барлыкка килгән артка калуны тулысынча капларга мөмкинлек бирә. Аларны Сез слайдларда күрәсез.

2018 елның беренче кварталында акцизлар кереме Татарстан Республикасы берләштерелгән бюджетында 6,6 млрд. сум тәшкил итте. Акциз кертелгән товарлар ягыннан акциз керемнәрен Сез слайдта күрәсез. Бюджетта салып калдырылган акцизлар җыю буенча еллык план 25,6 млрд. сум күләмендә 26% ка үтәлде.

Шуның белән бергә федераль закон үзгәрүгә бәйле, үткән елның шул ук чоры белән чагыштырганда, акцизларны мобилизацияләү 1,1 млрд. сумга кимеде.

**Салым булмаган табышлар** Татарстан Республикасы берләштерелгән бюджетында барлыгы 3,1 млрд. сум, республика бюджетында – 1,6, җирле бюджетларда – 1,5 млрд. сум тәшкил итте.

2017 елның 1 кварталына карата кимү 0,7 млрд. сум тәшкил итте.

Киләсе мәсьәлә. Салым түләүләре буенча **недоимка белән эш** дәвам итә. Недоимка ел башына карата 134 млн. сумга яисә 3 процентка кимү белән 1 апрельгә 4,8 млрд. сум тәшкил итте.

Недоимка структурасында төп өлешне Сез экранда күргән 4 салым алып тора.

Недоимканың иң зур суммасы Казан һәм Яр Чаллы шәһәр берәмлекләренә туры килә. Бу – республика буенча недоимканың гомуми суммасыннан 3,0 млрд. сум яисә 64%.

Киләсе слайдлар – муниципаль районнар ягыннан недоимка динамикасы. Недоимканы 33 регион киметте. Шул ук вакытта 12 регион недоимка үсешенә юл куйды. Бу муниципалитетларның җитәкчеләре недоимка белән эшне көчәйтергә тиеш.

Шулай ук бюджет өлкәсе һәм эре компанияләрнең **хезмәткәрләренә өстәп исәпләнгән салымнар** (җир, мөлкәткә һәм транспортка салым) **буенча бурычларын** бик озак темплар белән каплауларына Сезнең игътибарны юнәлтәм.

Слайдларда Сез иң канәгатьләндермәгән вазгыятьнең министрлыкларда һәм аларның ведомство карамагындагы учреждениеләрендә урнашуын күрәсез. Биредә әҗәтнең гомуми суммасының 30% гына бетерелгән.

Мин министрлыклар, идарә тармаклары, муниципаль берәмлекләр, предприятиеләр җитәкчеләренә мөрәҗәгать итәм. Өстәмә исәпләнгән салымнарны тулы күләмдә түләү максатыннан Сезгә хезмәткәрләрегез белән өстәмә эш башкарырга кирәк.

Алга таба берничә сүз **федераль бюджеттан субсидияләр** бирү турында.

Бюджетара трансфертлар төрләре ягыннан федераль акчаларны үзләштерүнең 1 кварталдагы динамикасын Сез слайдта күрәсез.

Федераль акчалар буенча Татарстан Республикасы бюджетын үз вакытында һәм сыйфатлы үтәү максатыннан, безгә тармак министрлыклары белән бергә чыгымнарны финанслауның файдаланмый калган чик күләмнәрен контрольдә тотуны көчәйтергә кирәк.

Киләсе мәсьәлә **– Дәүләт торак фондына** акча җыю турында.

2018 елга Социаль ипотека программасын тормышка ашыру максатыннан 6,8 млрд. сум күләмендә планлы бирем ирешелде, йөкләмәләр – 6,5 млрд. сумга кабул ителде, 1,7 млрд.сум керде.

Предприятиеләр, муниципаль берәмлекләр җитәкчеләреннән эшне активлаштыруларын, килешүләр төзелүен тәэмин итүләрен һәм агымдагы түләүләрне вакытында кертүләрен үтенәм.

Алга таба 2018 елның 1 кварталында **бюджетның чыгым өлеше** үтәлеше турында.

Татарстан Республикасының берләштерелгән бюджеты чыгымнары 41,1 млрд. сум тәшкил итте. Республика бюджетының чыгымнары барлыгы 32,1 млрд. сум күләмендә башкарылган. Республика бюджетыннан бюджетара трансфертлар җирле бюджетларга үз вакытында һәм тулы күләмдә барлыгы 7,6 млрд сум бүлеп бирелгән. Муниципаль берәмлекләрнең чыгымнары 16,6 млрд. сум тәшкил итте.

Ел башына калган бюджет акчалары һәм 1 кварталда кергән табыш үз вакытында һәм тулысынча өстәлгән сумма белән хезмәт хакларын түләргә һәм бюджетның барлык дәрәҗәләрендә беренче чиратта планлаштырып куелган чыгымнарны җитәрлек күләмдә финансларга һәм капиталь характердагы чыгымнарны башкарырга мөмкинлек бирде.

Дүрт меңнән артык диярлек муниципаль бюджет һәм автономияле социаль өлкә учреждениесе буенча 2018 елга расланган тарификация һәм муниципаль бурычны тәэмин итү өчен акчаларның норматив күләмнәренә сметаларның туры килүенә анализ ясалды.

Чыгымнар буенча 1 квартал бюджеты үтәлеше мәсьәләләрендә иң әһәмиятлеләренең берсе – **май указларын** гамәлгә ашыру.

Алар нигезендә агымдагы елда бюджет өлкәсенең аерым категория хезмәткәрләренә хезмәт хакы ай саен республика икътисадында уртача туры килгән хезмәт хакыннан чыгып тәэмин ителергә тиеш.

Дәүләт статистикасы буенча Федераль хезмәтнең ТР буенча территориаль органының 2018 елның өч ае дәвамында Татарстан Республикасында ирешелгән уртача хезмәт хакы күләме бюджет өлкәсенең аерым категория хезмәткәрләренең хезмәт хакларын арттыру турында параметрларның үтәлүе хакында сөйли.

Әлеге категория хезмәткәрләрнең төгәл параметрлары слайдта китерелгән.

Хөрмәтле министрлардан һәм федераль ведомстволарның территориаль бүлекчәләре җитәкчеләреннән бу мәсьәләне һәрдаим контрольдә тотуларын һәм тиешле йөкләмәне бүгенге көн беркетмәсенә кертүне сорыйм.

**Хезмәткә түләүнең яңа системасы** турында берничә сүз.

Бюджет өлкәсе оешмалары хезмәткәрләре хезмәт хакларын көйләүгә бердәм якын килүне тәэмин итү максатыннан, 2018 елның 1 февраленнән сәламәтлек саклау хезмәткәрләрен хезмәткә түләүнең яңа системасына күчерү чаралары үткәрелде. Мәгариф, мәдәният һәм социаль хезмәт күрсәтү учреждениеләре хезмәткәрләрен хезмәткә түләүнең яңа системасына күчерү 2018 елның 1 сентябреннән тормышка ашырылачак.

Хезмәткә түләүнең яңа системасын кертү буенча чаралар планы социаль өлкәнең барлык тармакларында килештерелде. Безгә тармак министрлыклары, Иктисадый һәм социаль тикшеренүләр үзәге белән бергәләп аларны үтәү срокларын төгәл сакларга кирәк.

2012 елның 7 маеннан чыккан Россия Федерациясе Президенты Указларын, тармак “юл карталары”н гамәлгә кую кысаларында министрлыклар тарафыннан чыгымнарны оптимизацияләү буенча чаралар күрелә. Социаль юнәлешле министрлыклар ягыннан аларның төгәл исемлеге слайдта китерелгән. Хөрмәтле министрлардан оптимизацияләү чараларын үткәрү графигын төгәл саклауларын сорыйм.

Шул ук вакытта мәгариф, мәдәният, сәламәтлек саклау, социаль яклау министрлыкларының “юл карталары”нда билгеләнгән тармак индикаторларына ирешү процессын һәрдаим контрольдә тотарга кирәк.

3 ай өчен фактик мәгълүмат кайбер индикаторлар буенча киренкерәк һәм сыйфатлырак эш таләп ителүе хакында сөйли.

Алга таба **бюджеттан тыш эшчәнлек** турында.

Республикага буйсынган учреждениеләр 2018 елның 1 кварталында түләүле хезмәт күрсәтүдән 1,9 млрд. сум табыш алган, муниципаль учреждениеләр – 814 млн. сум. Бу күрсәткечләр үткән ел күләменнән артыграк. Шуның белән бергә слайдлардан Сез бер төркем дәүләт һәм муниципаль учреждениеләрендә план үтәлеше түбән булуын күрәсез. Министрлыкларга һәм муниципалитетларга бюджеттан тыш акчаларны җәлеп итү буенча эшне арттырырга кирәк.

Татарстан Республикасы Президенты йөкләмәсе нигезендә Министрлар Кабинеты карары белән 2018 елга түләүле хезмәт күрсәтүдән керемнәр күләменнән башка, шулай ук алар исәбенә хезмәт хакын түләүгә чыгымнар да каралган.

2018 елның 1 апреленә республика учреждениеләре түләүле хезмәт күрсәтүдән хезмәт хакын бирүгә 940 млн. сум яисә еллык планнан 21% юнәлтте. Муниципаль учреждениеләр 325 млн. сум яисә еллык планнан 25% юнәлтте.

Алдагы сорау – **дебитор бурыч.**

Агымдагы елның 1 апреленә дебитор бурыч кимеде һәм 14,8 млрд. сум тәшкил итте. Алардан республика учреждениеләренә 12,2 млрд. сум, муниципаль учреждениеләргә – 2,6 млрд. сум туры килә.

Хәзерге вакытта һәр бюджет средстволарын баш бүлүче тарафыннан график нигезендә дебитор бурычны каплау буенча эш алып барыла.

**Кредитор бурычка** килгәндә хәл түбәндәгечә.

Барлык кредитор бурыч бюджет йөкләмәләре лимитлары белән тәэмин ителгән. Вакыты чыккан кредитор бурыч юк. Кредитор бурыч динамикасын экранда күрә аласыз. Конкрет министрлыклар һәм регионнар буенча кредитор бурыч бүленеше шулай ук слайдларда китерелгән.

1 кварталда объектив сәбәпләр аркасында кредитор бурыч артты. Үсешкә апрельдә түләнәсе исәпләмәнең хисаплы кварталда башкарылуы сәбәп булды. Шул ук хәл 2017 елда да күзәтелгән иде.

Ел дәвамында министрлыклар, идарә тармаклары һәм җирле үзидарә органнары җитәкчеләренә кредитор бурычны максималь киметү буенча барлык чараларны күрергә кирәк.

Бюджет средстволарын үзләштерү мәсьәләсе блогын тәмамлап, **төзелеп бетмәгән объектлар** турында.

2018 елның 1 апреленә хисапка караганда, бер мең җиде йөз кырык бер объект буенча сумма 30,1 млрд. сум тәшкил итте.

Сез экранда күргән төзелеп бетмәгән объектларга финанс кертемнәр хәрәкәтенең уңай динамикасы булуга карамастан, объектлы анализ аларның составында төзелеше башлануга 3 елдан артып киткән объектлар барлыгын күрсәтте. Төзелеше 2015 елга кадәр башланганнарының саны барлыгы республика буенча 129 берәмлек һәм аларның финанс кертемнәре 5,4 млрд. сум тәшкил итә.

Республика учреждениеләре буенча объектлар саны 70 (финанс кертемнәр күләме 4,1 млрд. сум), муниципаль берәмлекләр буенча – 59 (финанс кертемнәр күләме 1,3 млрд. сум) тәшкил итә.

Төзелеп бетмәгән объектлар күләмнәрен киметү буенча үткәрелгән чаралар барышында күчемле милекне тапшыру буенча мәсьәлә барлыкка килде. Моның өчен хәзерге вакытта Финанс министрлыгы Җир һәм мөлкәт мөнәсәбәтләре министрлыгы һәм тармак министрлыклары белән бергәләп күчемле милекне тапшыру буенча үзара бәйләнеш регламентын эшли.

Бу мәсьәлә буенча эш Сез экранда күргән график буенча расланган регламент нигезендә алып барылачак.

**Алга таба эчке дәүләт финанс контроле буенча вәкаләтләрне үтәү кысаларында үткәрелгән тикшерүләр нәтиҗәләре турында.**

2018 елның 1 кварталында Финанс министрлыгының Казначылык департаменты контроль-резивия бүлекчәләре 86 тикшерү үткәрде. Экранда Сез ачыкланган хокук бозу очраклары белән эш нәтиҗәләрен күрәсез. Шул исәптән Ачыкланган хокук бозуларны бетерү буенча эшнең яңа тәртибенә бәйле бу мәсьәләдә шактый уңай нәтиҗәләргә ирешелде. Аның нигезендә контрольдәге объектларда хокук бозу очракларын бетерү һәм алга таба аларны яңадан булдырмаска чаралар билгеләр өчен контроль чараларның нәтиҗәләренә ай саен анализ үткәрелә.

Хокук бозу очракларын бетерү буенча оператив чаралар күрелгән хокук бозу очракларының якынча исемлеге слайдта китерелә.

Бюджет чыгымнарының нәтиҗәлелеген арттыру буенча эшчәнлек кысаларында Татарстан Республикасының сатып алулар буенча Дәүләт комитеты 1 кварталда **үзәкләштерелгән сатып алуларны** гамәлгә кую буенча эшен дәвам итте. Моннан тыш, заказ ясаучылар аз күләмдәге сатып алуларны (100/400 мең. сумга кадәр суммага) Дәүләт заказы агентлыгы: Биржа мәйданчыгы һәм Продукциянең электрон каталогы ресурсларыннан файдаланып гамәлгә куя.

Экранда Сез сатып алуларның сан күрсәткечләрен һәм аларны үткәрүдән ясалган нәтиҗәләрне күрәсез.

**1 кварталда планлы чаралар** арасында еллык хисап өстендә эшне атарга кирәк. Бүгенге көнгә **2017 елга республика бюджеты үтәлеше турында хисап** әзерләнде һәм Хисап палатасына юлланды. Тышкы тикшерү тәмамлану белән алга таба Дәүләт Советына раслауга тапшыру өчен хисап Президент каравына тәкъдим ителәчәк.

Шулай ук чаралар планы нигезендә **2019-2021 елларга бюджет формалаштыру буенча** эшкә әзерлек башланды.

2019-2021 елларга бюджет формалаштыру өчен Финанс министрлыгы Икътисад министрлыгы белән мартта закон проектларын, документларны һәм кирәкле материалларны әзерләү һәм тикшерү **графигын** раслады һәм аны республика министрыкларына һәм идарә тармакларына юллады.

Республика бюджеты, муниципаль районнар һәм шәһәр берәмлекләре бюджетлары, шәһәр һәм авыл җирлеге бюджетларының керем һәм чыгым өлешләрен үтәү чаралары буенча **агымдагы бурычлар** тематикасын дәвам итеп, Сездән слайдларга игътибар итүегезне сорыйм. Биредә алар җентекләп билгеләнгән.

Моннан тыш, экранда китерелгәннәрне искә алып, агымдагы ел бюджеты шактый киренке булачагын искәртергә кирәк. Алар арасында:

- уртача дистиллятка норматив өлешендә федераль закон үзгәрү, бу 2017 ел белән чагыштырганда, республика бюджетының керемнәрен 5 млрд. сумнан артыкка киметә;

- үткән ел белән чагыштырганда, хезмәт хакының шактый үсеше. Мәҗбүри медицина иминияте средстволарын кертеп, ул 19,1 процентка яисә 18,6 млрд. сумга үсә;

- 1 майдан хезмәткә түләүнең минималь күләмен 11 163 сумга җиткерү өчен хезмәт хакын арттыру максатыннан барлыгы 1,5 млрд. сум өстәмә средстволарга ихтыяҗ;

- табышка салым буенча 7,7 млрд. сумлык артыгын түләү барлыгы;

- федераль бюджет һәм коммерцияле кредитларны җәлеп итү мөмкинлеге юклыгы.

Барлык әйтеп узган позицияләр буенча 2018 ел бюджеты авырлаша. Шуңа бәйле бездән бюджетка керемнәрне җәлеп итү буенча тыгыз һәм нәтиҗәле эш, недоимка белән ныграк эш, бюджет средстволарының калган өлешен күпкә нәтиҗәлерәк һәм сакчыл файдалану, яңа чыгым йөкләмәләре буенча бюджетны Президент белән нигезләп һәм килештереп ачу сорала.

Алга таба 27 мартта Мәскәүдә узган **Россия Федерациясе Финанс министрлыгының киңәйтелгән коллегиясе** һәм анда куелган бурычлар турында Сезгә мгълүмат җиткерергә телим.

Якын киләчәктә, бигрәк тә 2018 елда Россия Федерациясе Финанс министрлыгы бюджетның барлык дәрәҗәләренең керем һәм чыгым өлешендә бер төркем җитди үзгәртеп корулар үткәрергә уйлый. Моның өчен кайбер глобаль норматив актлар кабул итергә планлаштырыла, алар бюджетның барлык дәрәҗәләрендә гамәлдә булачак.

Булачак үзгәртеп корулар һәм чаралар характеристикасы слайдларда китерелгән. Аларның кайберләрен әйтеп узам:

Беренчедән, агымдагы елның 1 сентябренә кадәр Россия Финанслар министрлыгы Россия Федерациясе Хөкүмәтенә **Бюджет кодексының яңа редакциясен** кертергә планлаштыра.

Алга таба. Зур игътибар **“модель бюджет”**ларга биреләчәк.

Дәүләт, муниципаль хезмәт күрсәтү өчен **хезмәтне башкаручыларны** – юридик затларны **сайлауга** (оештыру-хокукый формага бәйсез) **конкурент процедуралар** файдаланылачак.

**Әҗәт тотрыклылыгы группалары буенча** Россия Федерациясе төбәкләрен классификацияләү кагыйдәләре кертеләчәк.

Моннан тыш, җитди чараларның берсе – **салым льготаларын үзгәртеп кору**. Салым льготалары яңа статус алачак – бюджетның салым чыгымнары. Салым льготалары нәтиҗәлелеген бәяләү методикасы һәм Россия Федерациясе бюджет системасының бюджетларына керемнәрне фаразлау методикасы расланачак.

Россия Федерациясенең барлык субъектлары өчен дә бу мәсьәләнең әһәмиятен исәпкә алып, без бу хакта сөйләргә Россия Федерациясе Финанслар министрлыгының Бюджет сәясәте һәм стратегик планлаштыру департаменты директорын Цибанов Владимир Николаевичны чакырдык.

Чыгыш тәмам.

Игътибарыгыз өчен рәхмәт.